‘นริศ’จิกโสฬสไม่อนุมัติลาออกไล่สอบหนี้เสีย
บอร์ดแบงก์ไม่อนุมัติใบลาออก &#8220;โสฬส&#8221; ตามสอบบริหารงานที่ทำให้หนี้เสียแบงก์พุ่งกระฉูด
26 ก.ค. 2555

บอร์ดแบงก์ไม่อนุมัติใบลาออก “โสฬส” ตามสอบบริหารงานที่ทำให้หนี้เสียแบงก์พุ่งกระฉูด
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ได้ยื่นใบลาออกต่อคณะกรรมการ ธพว. โดยให้เหตุผลว่ามีปัญหาสุขภาพ ให้มีผลสิ้นสุดสัญญาจ้างในวันที่ 4 ต.ค.นี้ แต่บอร์ดยังไม่สามารถอนุมัติได้ เนื่องจากใบลาออกไม่ชัดเจน จึงทำให้ไม่สามารถแต่งตั้งผู้รักษาการแทนได้ 
นายนริศ ชัยสูตร อธิบดีกรมธนารักษ์ ในฐานะประธานกรรมการ ธพว. กล่าวว่า ที่ไม่อนุมัติ เพราะนายโสฬสอ้างปัญหาสุขภาพ แต่ไม่มีใบรับรองแพทย์เป็นหลักฐาน และการยื่นใบลาออกก่อนกำหนดจะต้องยื่นไม่น้อยกว่า 3 เดือน ในกำหนดสิ้นสุดสัญญาจ้าง ซึ่งใบลาออกควรจะไปมีผลวันที่ 25 ต.ค. หากลาออกก่อนต้องจ่ายเงินชดเชยให้กระทรวงการคลังตามสัญญา
นายพิชัย ชุณหวชิร ประธานกรรมการบริหาร ธพว. กล่าวว่า คณะกรรมการสอบข้อเท็จจริงได้ตรวจสอบการบริหารงานของนายโสฬส ในเบื้องต้นตามที่ธนาคารแห่งประเทศไทย (ธปท.) มีหนังสือตั้งข้อสังเกต 9 ข้อ และจากที่มีผู้ร้องเรียนความไม่ชอบมาพากล
ผลตรวจสอบเบื้องต้นพบว่ามีการปล่อยสินเชื่อที่ไม่เป็นไปตามหลักเกณฑ์จริง
นายพิชัย กล่าวว่า ส่วนหนึ่งเป็นการปล่อยกู้ในโครงการสินเชื่อชะลอการเลิกจ้างแรงงาน ดอกเบี้ยต่ำ 5% นาน 5 ปี โดยบอร์ดอนุมัติวงเงินสินเชื่อในโครงการนี้ 7,000 ล้านบาท แต่มีการปล่อยจริงถึง 1.9 หมื่นล้านบาท นอกจากนี้ยังพบว่ามีการผ่อนคลายหลักเกณฑ์คุณสมบัติจากเงื่อนไขที่บอร์ดกำหนดด้วย
จากการกระทำดังกล่าว ทำให้รายได้ดอกเบี้ยรับของธนาคารอยู่ในระดับต่ำ และหนี้ที่ไม่ก่อให้เกิดรายได้ (เอ็นพีแอล) พุ่งสูงถึง 1.8 หมื่นล้านบาท หรือ 18% ของสินเชื่อคงค้างที่มีประมาณ 1 แสนล้านบาท ไม่รวมหนี้เอ็นพีแอลหมุนเวียนที่แก้ไขและย้อนกลับมาอีก 1 หมื่นล้านบาท